CELEX: 32020R0523
Language: fi
Date: 2020-04-07 00:00:00
Title: Komission täytäntöönpanoasetus (EU) 2020/523, annettu 7 päivänä huhtikuuta 2020, tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 liitteen I muuttamisesta alanimikkeen 90211010 (ortopediset välineet) osalta

15.4.2020   
               
               
                  FI
               
               
                  Euroopan unionin virallinen lehti
               
               
                  L 116/1
               
            
         KOMISSION TÄYTÄNTÖÖNPANOASETUS (EU) 2020/523,
         annettu 7 päivänä huhtikuuta 2020,
         tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 liitteen I muuttamisesta alanimikkeen 9021 10 10 (ortopediset välineet) osalta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetun neuvoston asetuksen (ETY) N:o 2658/87 (1) ja erityisesti sen 9 artiklan 1 kohdan e alakohdan,
         sekä katsoo seuraavaa:
         
                     (1)
                  
                  
                     Asetuksessa (ETY) N:o 2658/87 vahvistetaan tavaranimikkeistö, jäljempänä ’yhdistetty nimikkeistö’, joka on mainitun asetuksen liitteenä I.
                  
               
                     (2)
                  
                  
                     Oikeusvarmuuden vuoksi on tarpeen selkeyttää yhdistetyn nimikkeistön alanimikkeeseen 9021 10 10 kuuluvien ortopedisten välineiden luokittelua.
                  
               
                     (3)
                  
                  
                     Yhteisöjen tuomioistuimen yhdistetyissä asioissa C-260/00–C-263/00 antaman tuomion (2) mukaisesti nimikettä 9021 koskevissa harmonoidun järjestelmän selityksissä ja 90 ryhmää koskevassa 6 huomautuksessa ortopediset välineet määritellään tuotteiksi, jotka on erityisesti suunniteltu tiettyyn ortopediseen tarkoitukseen.
                  
               
                     (4)
                  
                  
                     Kyseisessä tuomiossa yhteisöjen tuomioistuin selitti, että ortopedisilla välineillä on erityinen lääketieteellinen tarkoitus, joka eroaa tavallisista yleiseen käyttöön tarkoitetuista (yksinkertaisista) tuotteista. Kriteereihin, jotka koskevat ortopedisten välineiden erottamista tavallisista tuotteista, kuuluvat myös valmistusmenetelmä, valmistusaineet, toimintatapa ja sovitettavuus potilaan erityisiin vammoihin.
                  
               
                     (5)
                  
                  
                     Ortopedisten välineiden tarkoituksena on 90 ryhmää koskevan 6 huomautuksen mukaan joko ehkäistä tai korjata kehon epämuodostumia tai tukea tai kannatella kehon osia sairauden, leikkauksen tai loukkaantumisen jälkeen.
                  
               
                     (6)
                  
                  
                     Harmonoidun järjestelmän selitysten nimikettä 9021 koskevassa I jaksossa annetaan esimerkkejä useista tähän nimikkeeseen kuuluvista ortopedisista välineistä sekä esimerkkejä tuotteista, jotka eivät kuulu nimikkeeseen 9021. Näissä selityksissä vahvistettu tuotteen määritelmä vastaa uutta lisähuomautusta.
                  
               
                     (7)
                  
                  
                     Oikeusvarmuuden vuoksi on tarpeen antaa esimerkkejä lääketieteellisistä tarkoituksista, joihin tiettyjä tuotteita on mahdollista käyttää ja jotka erottavat ne tiettyyn ortopediseen tarkoitukseen suunnitelluista ortopedisista välineistä.
                  
               
                     (8)
                  
                  
                     Oikeusvarmuuden vuoksi olisi selitettävä sellaisten ortopedisten välineiden toimintatapa (suuri tarkkuus), joiden tarkoituksena on estää lisävammat tai kehon epämuodostumat, erotuksena tavallisista tuotteista, joiden ei katsota olevan suunnittelultaan yhtä tarkkoja ja jotka eivät näin ollen pysty estämään epätoivottuja liikkeitä kokonaan.
                  
               
                     (9)
                  
                  
                     Sen vuoksi yhdistetyn nimikkeistön toisen osan 90 ryhmään olisi yhdistetyn nimikkeistön yhdenmukaisen tulkinnan varmistamiseksi lisättävä uusi lisähuomautus.
                  
               
                     (10)
                  
                  
                     Uusi lisähuomautus on komission täytäntöönpanoasetuksen (EU) 2018/787 (3), jossa luokitellaan nilkkaside (niin sanottu nauhaortoosi), sekä alanimikettä 9021 10 10 koskevien nykyisten yhdistetyn nimikkeistön selittävien huomautusten mukainen, ja se vastaa jäsenvaltioiden vakiintunutta luokittelukäytäntöä.
                  
               
                     (11)
                  
                  
                     Sen vuoksi asetusta (ETY) N:o 2658/87 olisi muutettava.
                  
               
                     (12)
                  
                  
                     Tässä asetuksessa säädetyt toimenpiteet ovat tullikoodeksikomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Muutetaan asetuksen (ETY) N:o 2658/87 liitteessä I olevan toisen osan 90 ryhmä seuraavasti:
            
                        (1)
                     
                     
                        Korvataan 7 huomautuksen jälkeen oleva otsikko ”Lisähuomautus” otsikolla ”Lisähuomautuksia”;
                     
                  
                        (2)
                     
                     
                        Lisätään lisähuomautus seuraavasti:
                        
                                    ”2.
                                 
                                 
                                    Alanimikkeessä 9021 10 10 tarkoitetaan ilmaisulla ”ortopediset välineet” välineitä, jotka on erityisesti suunniteltu tiettyyn ortopediseen tarkoitukseen. Ne eivät ole tuotteita, joita mahdollisesti käytetään useisiin eri tarkoituksiin (esim. tuotteet, jotka on tarkoitettu urheilun, konekirjoituksen tms. vuoksi ylirasittuneille nivelille, nivelsiteille tai jänteille, ja tuotteet, joilla pelkästään lievitetään esim. tulehduksen aiheuttamaa kipua vammautuneessa tai vajavaisessa kehonosassa).
                                    ”Ortopedisten välineiden” on kokonaan estettävä vammautuneen tai vajavaisen kehonosan (esim. nivelet, nivelsiteet tai jänteet) tietyt liikkeet, jotta vältetään aiheuttamasta lisävammoja tai kehon epämuodostumia tai pahentamasta tällaisia vammoja tai epämuodostumia. Tämä erottaa ne muista tuotteista, joilla ei voida estää tiettyjä liikkeitä mutta jotka estävät refleksinomaiset liikkeet (tiedostamatta tapahtuvat liikkeet), koska esim. joustavat lastat, painetyynyt, joustamaton tekstiilimateriaali tai Velcro-tarranauhojen aiheuttamat rajoitukset tekevät niistä suhteellisen joustamattomia.”
                                 
                              
                  
         
            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 7 päivänä huhtikuuta 2020.
            
               
                  Komission puolesta
               
               
                  Puheenjohtajan nimissä
               
               Stephen QUEST
               
                  Pääjohtaja
               
               
                  Verotuksen ja tulliliiton pääosasto
               
            
         
         
            (1)  EYVL L 256, 7.9.1987, s. 1.
         
            (2)  Yhteisöjen tuomioistuimen tuomio 7 päivänä marraskuuta 2002, Lohmann ja Medi Bayreuth, yhdistetyt asiat C-260/00 – C-263/00, ECLI:EU:C:2002:637.
         
            (3)  Komission täytäntöönpanoasetus (EU) 2018/787, annettu 25 päivänä toukokuuta 2018, tiettyjen tavaroiden luokittelusta yhdistettyyn nimikkeistöön (EUVL L 134, 31.5.2018, s. 1).